Anni Svanholt (SF), 2000-11-16:
Tak til miljø- og energiministeren for besvarelsen.
Der blev jo meget nøje redegjort også for den - kan man sige - bevisførelse, der i og for sig er på vej via klimapanelet og den rapport, som vi kan vente om kort tid.
Det er jo, som miljø- og energiministeren sagde, en meget, meget alvorlig situation, vi står over for, og man kan jo spørge folk, som nu har oplevet katastroferne, senest i England.
De må jo i hvert fald spørge: Hvor mange beviser skal vi have?
Hvor mange forfærdelige oplevelser skal vi igennem, før det går op for de forhandlere og verdens ledere, som sidder med de vigtige afgørelser i deres hænder?
Det er jo fortsat, som om man snakker om noget, der handler om noget ganske andet end de her meget alvorlige ting, for som det jo tydeligt blev sagt af ministeren, så er det, man allerede sidder med og ikke kan blive enige om, jo helt utilstrækkeligt.
Og det haster med at få gjort noget, som også virker, og som kan nå at virke, så vi kan nå at afværge katastrofer.
Så det er meget alvorlige tilkendegivelser, der kommer fra klimaforskerne.
Derfor er det meget vigtigt, hvad der skal ske i Haag, og umiddelbart ser det jo ikke ud til, at der kan komme så meget fornuftigt ud af det.
Jeg håber det, og som jeg hører miljø- og energiministeren sige det her, så er det altså nu, der skal tages fat, og Danmark må give sit meget væsentlige bidrag til at få sat skub i de forhandlinger, så vi også kan opleve, at der kommer nogle resultater, sådan at vi kan stå bag de aftaler.
Det, der tegner sig umiddelbart, er den diskussion om, at man skal kunne godskrive, hvis man planter planter på landbrugsarealer eller skove i udviklingslandene.
Og hvis det er det, der bliver vedtaget, så kan situationen blive sådan, at det ikke er værd at støtte det, der kommer frem. Jeg var meget glad for at høre ministeren sige her, at Danmark vil klare tingene hjemme hundrede procent.
Det blev sagt, da klimaforslaget om 2012 blev fremlagt, og det er også bekræftet her i dag.
Vi må så også må kæmpe for, at vi får et højt loft, nemlig på 70 pct., som skal være det, man lægger op til, man skal klare hjemme.
Vi kan under ingen omstændigheder acceptere mindre end 50 pct.
Det er vigtigt, at EU har den høje profil og kæmper denne kamp og får slået de ting, de positioner, fast.
Jeg vil godt spørge miljø- og energiministeren, som ikke nævnte noget om, hvad man så kunne forestille sig i forhold til de såkaldte joint implementation og Clean Development Mechanism: Er ministeren enig i, at vi skal have en positivliste, der siger, at vi kun vil acceptere energibesparelser og vedvarende energi?
Det er det, det handler om, det er det, der kan nytte.
Det nytter ikke noget at træffe beslutninger om de mest fantasifulde ting, som ikke kan virke, og som bare er fup og svindel, og at vi bruger verdens energi på at lave svindel og forsvindingsnumre.
Det er vigtigt at få slået fast, at vi under ingen omstændigheder kan acceptere atomkraft.
Jeg vil godt spørge ministeren: Er det også regeringens holdning, at vi under ingen omstændigheder kan acceptere atomkraft som noget, man kan aftale med ulandene og dermed få godskrevet?
Jeg vil stoppe med det her og vende tilbage med flere spørgsmål.